Akbar Joʻrayev

|}
**Akbar Xusnidilla oʻgʻli Joʻrayev** (1999-yil 8-oktabr Toshkent viloyati Gʻazalkent shahri) – oʻzbekistonlik ogʻir atletikachi, Olimpiya chempioni, 109&nbsp;kg vazn toifasida „Osiyo chempionati – 2019“ kumush medali sovrindori, 2019-yilgi yoshlar oʻrtasidagi jahon chempionati gʻolibi. Yoshlar oʻrtasidagi jahon rekordchisi. 2020-yil Tokioda Olimpiada chempioni. Olimpiya rekordchisi. 2024-yilda Parijdagi Olimpiada oʻyinlarining kumush medal egasi. „Oʻzbekiston iftixori“ faxriy unvoni sohibi.

## Hayoti
Akbar Joʻrayev 1999-yil 8-oktyabrda Toshkent viloyati Boʻstonliq tumanidagi Soyliq qishlogʻida tugʻilgan. Chirchiq shahridagi Oʻzbekiston davlat jismoniy tarbiya va sport universitetida tahsil olgan.

## Faoliyati
Akbar Joʻrayev 2017-yildan Oʻzbekiston terma jamoasi aʼzosi. Birinchi murabbiyi Farhod Mirzajanov. Olimpiada bahslariga murabbiyi Bahrom Mendiboyev qo'l ostida tayyorlanmoqda. 2017-yilgi oʻsmirlar oʻrtasidagi jahon chempionatida Joʻrayev 105&nbsp;kg vazn toifasida ikki urinishda 352 natija bilan oltinchi boʻldi(162 + 190). Akbar 2017-yilda Anaxaymda boʻlib oʻtgan jahon chempionatida 105&nbsp;kg gacha boʻlgan vazn toifasida 13-oʻrinni egalladi (373&nbsp;kg). U dast koʻtarishda 174&nbsp;kg, siltab koʻtarishda 199&nbsp;kg koʻrsatkichni qayd etdi. 2018-yil oʻsmirlar oʻrtasidagi Osiyo chempionatida u umumiy vazni 372&nbsp;kg boʻlgan oltin medalni qoʻlga kiritdi.

Xuddi shu yili, 2018-yilda Toshkentda boʻlib oʻtgan oʻsmirlar oʻrtasidagi jahon chempionatida u kumush medalni qoʻlga kiritishga muvaffaq boʻldi. Hammasi boʻlib Akbar Joʻrayev 369&nbsp;kg koʻrsatkichni qayd etdi: dast koʻtarishda 167&nbsp;kg, siltab koʻtarishda 202&nbsp;kg.

2018-yil noyabr oyining boshida Ashxobodda boʻlib oʻtgan jahon chempionatida oʻzbekistonlik sportchi 102&nbsp;kg vazn toifasida dast koʻtarish mashqlarida 180&nbsp;kg ogʻirlikdagi shtanga koʻtarib, oltin medalni qoʻlga kiritdi. Yakuniy bosqichda u bir kilogramm farq bilan toʻrtinchi boʻldi. Uning ikkinchi koʻtarishdagi natijasi 212&nbsp;kg edi.

2018-yil dekabr oyida boʻlib oʻtgan Qatar Xalqaro Kubogida Akbar Joʻrayev 109 kilogrammgacha boʻlgan yangi vazn toifasida jami 392 kilogrammni koʻtarib, bronza medalini qoʻlga kiritdi.

Aprel oyida Osiyo chempionatida Akbar Joʻrayev 109&nbsp;kg vazn toifasida shaxsiy rekordini yaxshilagan edi. Oʻzbekistonlik ogʻir atletchi dast koʻtarishda 185&nbsp;kg, siltab koʻtarishda 225&nbsp;kg koʻtarib, jami 410&nbsp;kg vazn toifasi bilan kumush medal sohibi boʻldi. Iyun oyida u jami 398&nbsp;kg koʻtarib, oʻsmirlar oʻrtasidagi jahon chempioni boʻldi..

2019-yil Pattayada boʻlib oʻtgan jahon chempionatida Akbar Joʻrayev 109&nbsp;kg vazn toifasida 229&nbsp;kg ogʻirlikdagi shtanga koʻtarib, kumush medalni qoʻlga kiritdi. Yakuniy protokolda u 417&nbsp;kg natija bilan toʻrtinchi boʻldi. Bu natija yoshlar oʻrtasidagi jahon rekordidir.

Dekabr oyida Jahon chempionatida u 400&nbsp;kg natija bilan kumush medalni qoʻlga kiritdi. U, shuningdek, dast koʻtarishda 185&nbsp;kg, siltab koʻtarishda 220&nbsp;kg (jami 405&nbsp;kg) muvaffaqiyatli urinishlar koʻrsatib, Qatar kubogini qoʻlga kiritdi.

2020-yilda u Xalqaro birdamlik chempionatida ikki urinishda jami 410&nbsp;kg koʻtarib, oltin medalni qoʻlga kiritdi. Aprel oyida boʻlib oʻtgan Osiyo chempionatida u yana ikkinchi boʻldi va 109&nbsp;kg vazn toifasida oʻz faoliyatidagi eng yaxshi natijani koʻrsatdi – siltab koʻtarishda 194&nbsp;kg, siltab koʻtarishda 234&nbsp;kg (jami 428&nbsp;kg).

U Oʻzbekiston chempionatida Olimpiada chempioni Ruslan Nurudinovni 12 kilogrammga magʻlub etib, Tokioda boʻlib oʻtadigan 2020-yilgi Yozgi Olimpiadada qatnashish huquqini qoʻlga kiritdi. Yaponiyada u armanistonlik ogʻir atlet Simon Martirosyanni magʻlub etdi va Olimpiya chempioni boʻldi. Sportchi siltab koʻtarish bahslarida 237 kilogramm ogʻirlikdagi toshni koʻtarib, Olimpiada rekordini oʻrnatdi va delegatsiyaning navbatdagi medalini naqd qildi.
2023-yilda Saudiya Arabistonida boʻlib oʻtgan ogʻir atletika boʻyicha jahon chempionatida 109 kilogramm vazn toifasida oʻzbekistonlik sportchi jami 415 kilogramm natija bilan jahon chempionatining oltin medalini qoʻlga kiritdi.

### 2024-yilgi Olimpiada oʻyinlari
Akbar Joʻrayev 2024-yilgi Parijdagi Yozgi Olimpiada oʻyinlarida dast koʻtarishda 185 kg natijani qayd etdi. Siltab koʻtarish bahslarida 219 kgni koʻtardi. Umumiy 404 kg natija bilan kumush medalga sazovor boʻldi.

## Asosiy natijalari

## Unvon va mukofotlari
* 2021-yilda „Oʻzbekiston iftixori“ faxriy unvoni bilan mukofotlangan
* 2024-yilda „Oʻzbekistonda xizmat koʻrsatgan sportchi“ faxriy unvoni berilgan.
## Manbalar

## Havolalar
* 
*